CELEX: 32017D1358
Language: hr
Date: 2017-07-20 00:00:00
Title: Provedbena odluka Komisije (EU) 2017/1358 оd 20. srpnja 2017. o utvrđivanju tehničkih specifikacija IKT-a za pozivanja u javnoj nabavi (Tekst značajan za EGP. )

21.7.2017   
            
            
               HR
            
            
               Službeni list Europske unije
            
            
               L 190/16
            
         PROVEDBENA ODLUKA KOMISIJE (EU) 2017/1358
   оd 20. srpnja 2017.
   o utvrđivanju tehničkih specifikacija IKT-a za pozivanja u javnoj nabavi
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1025/2012 Europskog parlamenta i Vijeća od 25. listopada 2012. o europskoj normizaciji, o izmjeni direktiva Vijeća 89/686/EEZ i 93/15/EEZ i direktiva 94/9/EZ, 94/25/EZ, 95/16/EZ, 97/23/EZ, 98/34/EZ, 2004/22/EZ, 2007/23/EZ, 2009/23/EZ i 2009/105/EZ Europskog parlamenta i Vijeća te o stavljanju izvan snage Odluke Vijeća 87/95/EEZ i Odluke br. 1673/2006/EZ Europskog parlamenta i Vijeća (1), a posebno njezin članak 13. stavak 1.,
   nakon savjetovanja s europskom platformom za više interesnih skupina o normizaciji IKT-a i sa stručnjacima iz sektora,
   budući da:
   
               (1)
            
            
               Normizacija ima važnu ulogu u podupiranju strategije Europa 2020., kako je navedeno u Komunikaciji Komisije pod naslovom „Europa 2020.: Strategija za pametan, održiv i uključiv rast”. U nekoliko vodećih inicijativa strategije Europa 2020. naglašava se važnost dobrovoljne normizacije na tržištima proizvoda ili usluga radi osiguravanja usklađenosti i interoperabilnosti među proizvodima i uslugama, poticanja tehnološkog razvoja i podupiranja inovativnosti.
            
         
               (2)
            
            
               Norme su temelj europske konkurentnosti i ključ za inovativnost i napredak. Komisija ističe njihovu važnost u kontekstu nedavnih inicijativa za dovršenje jedinstvenog tržišta (2) i jedinstvenog digitalnog tržišta (3) u kojem se uloga normizacije i interoperabilnosti u stvaranju europskog digitalnoga gospodarstva pojačava donošenjem komunikacije o prioritetima normizacije IKT-a za jedinstveno digitalno tržište (4). U njoj se navodi složen strateški i politički pristup normizaciji za prioritetne tehnologije IKT-a koje su ključne za dovršenje jedinstvenog digitalnog tržišta.
            
         
               (3)
            
            
               U digitalnom društvu normizacijski dokumenti postaju neophodni za osiguranje interoperabilnosti mreža i sustava. U Komunikaciji Komisije pod naslovom „Strateška vizija za europske norme: kretanje naprijed kako bi se poboljšao i ubrzao održivi rast europskoga gospodarstva do 2020.” (5) prepoznaje se specifičnost normizacije informacijskih i komunikacijskih tehnologija (IKT) jer se razvoj rješenja, aplikacija i usluga IKT-a često odvija u okviru globalnih foruma i konzorcija IKT-a koji su preuzeli ulogu vodećih organizacija za razvoj normi u sektoru IKT-a.
            
         
               (4)
            
            
               Uredbom (EU) br. 1025/2012 nastoji se osuvremeniti i poboljšati europski okvir za normizaciju. Njome se uspostavlja sustav u okviru kojega Komisija može odlučiti o utvrđivanju najrelevantnijih i najšire prihvaćenih tehničkih specifikacija IKT-a koje su izdale neeuropske, međunarodne ili nacionalne organizacije za normizaciju. Mogućnost uporabe cijelog raspona tehničkih specifikacija IKT-a pri nabavi hardvera, softvera i usluga iz područja informacijske tehnologije omogućit će interoperabilnost među uređajima, uslugama i aplikacijama, pomoći će javnim upravama da izbjegnu ovisnost o određenoj tehnologiji do koje dolazi kad javni nabavljač nakon isteka ugovora o javnoj nabavi zbog uporabe zaštićenih vlasničkih rješenja IKT-a ne može promijeniti pružatelja usluga te će potaknuti tržišno natjecanje u ponudi interoperabilnih rješenja IKT-a.
            
         
               (5)
            
            
               Kako bi tehničke specifikacije IKT-a bile prihvatljive za pozivanja u javnoj nabavi, moraju biti u skladu sa zahtjevima navedenima u Prilogu II. Uredbi (EU) br. 1025/2012. Usklađenost s tim zahtjevima jamči javnim tijelima da su tehničke specifikacije IKT-a utvrđene u skladu s načelima transparentnosti, otvorenosti, nepristranosti i konsenzusa koja Svjetska trgovinska organizacija (WTO) priznaje u području normizacije.
            
         
               (6)
            
            
               Odluku o utvrđivanju specifikacija IKT-a treba donijeti nakon savjetovanja s europskom platformom za više interesnih skupina o normizaciji IKT-a, osnovanom Odlukom Komisije 2011/C 349/04 (6), te drugih savjetovanja sa stručnjacima iz sektora.
            
         
               (7)
            
            
               Europska platforma za više interesnih skupina o normizaciji IKT-a ocijenila je i dala pozitivno mišljenje o utvrđivanju sljedećih tehničkih specifikacija za pozivanja u javnoj nabavi: „Simple Knowledge Organisation System” (dalje u tekstu: SKOS) i „Resource Description Framework” 1.0 i 1.1 (dalje u tekstu: RDF 1.0 & 1.1) koje je razvio konzorcij World Wide Web Consortium (W3C); „Service Metadata Publisher 1.0” (dalje u tekstu: SMP 1.0) koje je razvila organizacija OASIS za unaprjeđivanje strukturiranih informacijskih normi; „MIME-Based Secure Peer-to-Peer Business Data Interchange Using HTTP, Applicability Statement 2”, RFC 4130 (dalje u tekstu: AS2) i „the Internationalized Resource Identifiers” RFC 3987 (dalje u tekstu: IRIs) koje je razvila skupina IETF; „Data Foundation & Terminology Model”, „PID Information Types API”, „Data Type Registries Model” i tehničke preporuke „Practical Policies Recommendations”; razvila Udruga za istraživačke podatke (RDA). Ocjena i mišljenje o platformi dostavljeni su potom na savjetovanje sa stručnjacima iz sektora koji su također dali pozitivno mišljenje o tom utvrđivanju.
            
         
               (8)
            
            
               U okviru tehničkih specifikacija „SKOS” koje je razvio W3C neformalni sustavi za organizaciju znanja stavljaju se na raspolaganje javnosti putem interneta i u strukturiranom obliku kako bi se organizirao i osigurao pristup znanju o temeljnim pojmovima i koheziji tih pojmova. Podatkovni model „SKOS” osigurava standardni i jeftini način migracije postojećih sustava za organizaciju znanja na semantički web. „SKOS” ujedno osigurava jednostavan i intuitivan jezik za razvoj i razmjenu sustava za organizaciju znanja. Može se upotrebljavati samostalno ili kombinirati s formalnim jezicima za reprezentaciju znanja kao što je ontološki jezik OWL.
            
         
               (9)
            
            
               „RDF 1.0”, koji je također razvio W3C, standardni je model za razmjenu podataka na webu, a njegove značajke pospješuju spajanje podataka čak i ako se temeljne sheme razlikuju, pri čemu podržava razvoj shema tijekom vremena bez potrebe za promjenom svih potrošača podataka. „RDF 1.1” je nova verzija rješenja „RDF 1.0” koja je kompatibilna s prethodnom verzijom, a oslanja se na internacionalizirane identifikatore, detaljno prilagođavanje uporabe vrsta podataka i jezičnih oznaka literala i niz novih oblika serijalizacije.
            
         
               (10)
            
            
               „SMP 1.0” je tehnička specifikacija koju je razvio OASIS, a njome se utvrđuje protokol za objavljivanje metapodataka usluga u mreži s četiri točke u kojoj tijela razmjenjuju poslovne dokumente s pomoću posredničkih pristupnika (ponekad se nazivaju pristupne točke). Kako bi tijelo uspješno poslalo poslovni dokument kroz mrežu s četiri točke, ono mora moći otkriti ključne metapodatke o primatelju (krajnja točka) poslovnog dokumenta, primjerice koje vrste dokumenata krajnja točka može primiti te koje načine prijenosa podržava. Primatelj te metapodatke stavlja na raspolaganje drugim tijelima u mreži s pomoću usluge objave metapodataka (Service Metadata Publisher). U specifikaciji se opisuju razmjene u obliku zahtjev/odgovor između usluge objave metapodataka i klijenta koji želi otkriti informacije o krajnjoj točki.
            
         
               (11)
            
            
               „AS2” koji je razvio IETF jedan je od najpopularnijih načina sigurnog i pouzdanog prijenosa strukturiranih poslovnih podataka internetom. Rješenje obuhvaća klijentsko i poslužiteljsko računalo koji se povezuju direktnom vezom (point-to-point) putem interneta. AS2 stvara „omotnicu” za strukturirane poslovne podatke i omogućuje njihovo sigurno slanje putem interneta uz uporabu digitalnih certifikata i enkripcije. AS2 upotrebljavaju organizacije iz privatnog i javnog sektora i vlade nekoliko država članica u specifične svrhe te za opća infrastrukturna rješenja kojima se podupire sigurni prijenos poruka i poslovnih dokumenata.
            
         
               (12)
            
            
               „IRIs” je tehnička specifikacija koju je razvio IETF; to je element protokola koji nadopunjuje URI shemu koja se temelji na skupu znakova ASCII. IRIs podržava mnogo širi skup znakova koji se upotrebljavaju u latiničnom pismu u jezicima EU-a, odnosno znakove povrh onih iz skupa ASCII te znakove iz potpuno drukčijeg pisma (grčki, bugarski).
            
         
               (13)
            
            
               Udruga za istraživačke podatke (RDA) međunarodna je organizacija usmjerena na razvoj infrastrukture i zajedničkih aktivnosti te preporuka osmišljenih za smanjenje prepreka za razmjenu podataka, kao i ubrzanje inovacija temeljenih na podacima na svjetskoj razini. Utvrđene su četiri tehničke specifikacije iz RDA. „RDA Data Foundation & Terminology Model” je temeljni model, odnosno osnovni alat za temeljni terminološki vokabular i upite kojim se osigurava uporaba zajedničke podatkovne terminologije među istraživačima; „RDA PID Information Types API – Persistent Identifier Type Registry” konceptualni je model za strukturiranje unesenih informacija radi bolje identifikacije PID-ova te zajedničko sučelje za pristup tim informacijama; „RDA Data Type Registries Model” je model vrsta podataka i registar („MIME vrste” podataka) kojim se alatima olakšava tumačenje, prikaz i obrada podataka; „RDA Practical Policies recommendations” niz je strojno izvedivih politika za poboljšanje pouzdanosti i interoperabilnosti,
            
         DONIJELA JE OVU ODLUKU:
   Članak 1.
   Tehničke specifikacije navedene u Prilogu prihvatljive su za pozivanja u javnoj nabavi.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 20. srpnja 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 316, 14.11.2012., str. 12.
   
   
      (2)  Komunikacija Komisije „Poboljšanje jedinstvenog tržišta: više prilika za ljude i poduzeća”. COM(2015) 550 final od 28. listopada 2015.
   
      (3)  Komunikacija o strategiji jedinstvenog digitalnog tržišta za Europu. COM(2015) 192 final od 6. svibnja 2015. i Komunikacija o preispitivanju provedbe Strategije jedinstvenog digitalnog tržišta na sredini provedbenog razdoblja COM(2017) 228 final od 10. svibnja 2017.
   
      (4)  COM(2016) 176 final od 19. travnja 2016.
   
      (5)  COM(2011) 311 final od 1. lipnja 2011.
   
      (6)  Odluka Komisije 2011/C 349/04 od 28. studenoga 2011. o osnivanju europske platforme za više interesnih skupina o normizaciji IKT-a (SL C 349, 30.11.2011., str. 4.).
   
      PRILOG
      
         Konzorcij World Wide Web Consortium (W3C)
          (1)
      
      
                  Br.
               
               
                  Naslov tehničke specifikacije IKT-a
               
            
                  1
               
               
                  Simple Knowledge Organisation System (SKOS)
               
            
                  2
               
               
                  Resource Description Framework 1.0 i 1.1 (RDF 1.0 & 1.1)
               
            
         
      
         OASIS (Advancing open standards for the information society)
          (2)
      
      
                  Br.
               
               
                  Naslov tehničke specifikacije IKT-a
               
            
                  1
               
               
                  Service Metadata Publisher 1.0 (SMP 1.0)
               
            
         
      
         Radna skupina za razvoj interneta (IETF)
          (3)
      
      
                  Br.
               
               
                  Naslov tehničke specifikacije IKT-a
               
            
                  1
               
               
                  MIME-Based Secure Peer-to-Peer Business Data Interchange Using HTTP, Applicability Statement 2, RFC 4130 (AS2)
               
            
                  2
               
               
                  Internationalized Resource Identifiers, RFC 3987 (IRIs)
               
            
         
      
         Udruga za istraživačke podatke (RDA)
          (4)
      
      
                  Br.
               
               
                  Naslov tehničke specifikacije IKT-a
               
            
                  1
               
               
                  TS1 Data Foundation & Terminology Model
               
            
                  2
               
               
                  TS2 PID Information Types API- Persistent Identifier Type Registry
               
            
                  3
               
               
                  TS3 Data Type Registries Model
               
            
                  4
               
               
                  TS4 Practical Policies recommendations
               
            
         (1)  http://www.w3.org/
      
         (2)  http://www.oasis-open.org/
      
         (3)  http://www.ietf.org/
      
         (4)  https://rd-alliance.org/